Аталмыш мамандық бойынша білім беру бағдарламасы білім беру, мемлекеттік, мемлекеттік емес ұйымдарда, мәдени-әлеуметтік салаларда, мемлекеттік және ведомстволық мұрағаттарда, сондай-ақ ғылыми-зерттеу және жоғарғы оқу орындарында құжаттамамен қамтамасыз етуді басқару қызметіне қажетті жоғары білікті мамандарды дайындауға бағытталған. Бағдарламаның мақсаты - мұрағаттану, құжаттану және археография салаларына қажетті мұрағаттанудың, құжаттанудың және құжаттаманы басқарудың теориялық мәселелерін талдау және тарихи деректерді жариялау, теориялық, методологиялық, тәжірибелік деңгейлерде зерттеу жүргізе алатын, кәсіби қызмет саласында отандық, шет елдік озық тәжірибені меңгерген, құжаттармен жұмысты реттеуді ұйымдастыратын жергілікті нормативтік актілерді, құжаттық ақпарттың жіктемесін, мұрағат құжаттарын жинақ ретінде жарияланымға дайындауға қатысу қабілеті бар мамандарды даярлау болып табылады. Мұрағаттану, құжаттар жүргізу және құжаттамалық қамтамасыз ету мамандығы жас, өз кезегінде жұмыс істеген деректану және тарихнама, ал қазіргі уақытта дүние жүзі тарихы, тарихнама және деректану кафедрасы 2010 жылдан бері мамандар дайындап келеді. Осы аралықта бірқатар мамандар бакалавр және магистр дәрежелерін алып шықты. Түлектердің арасында оннан астамы ҚР Президенті архивінде, алтауы және магистранттардың бірқатары ҚР Орталық мемлекеттік архивінде қызмет етеді.

 «Мұрағаттану, құжаттар жүргізу және құжаттамалық қамтамасыз ету» мамандығы бойынша білім беру бағдарламасы шеңберінде жұмыс беруші мекемелермен заманауи өзекті мәселелерді бірлесе отырып шешу мақсатын қойды. **Жұмыс беруші мен жоғары оқу орнының арасындағы қарым-қатынас жеке келісім-шарттар мен қосымша келісімдер арқылы тараптардың құқықтары мен мүдделерін қамтамасыз ету мүмкіндігі де қарастырылған.** Осы бағытта жұмыс берушілермен тығыз байланыс орнатылған. Республикада бірегей архивтанушы, құжаттанушы мамандарды даярлайтын ҚазҰУ мен Қазақстан Республикасы Президенті, ҚР ОМ архивінің өкілдері мамандықты халықаралық аккредитациялаудан өткізу, кәсіби стандарт қалыптастыру, білім алушылардың тәжірибеден өтуі, жұмыспен қамтылуы мәселелерін арнайы талқылап отырады. Мәселен, 2016 жылдың 8 сәуір күні ҚР Президенті архивінің ұжымы жас мамандарды даярлауға бет бұрудың бір көрінісі ретінде студенттер мен магистранттардың арасында олимпиада өткізіліп, жеңімпаз атанып, жүлделі орынды иеленгендерге қызметке тұруға септесетін сертификатттар берді. Білім деңгейін айғақтайтын сертификат иегерлерінің қызметке қабылдану барысындағы байқауда қосымша балл болып есептелетіндігі білім алушыларды серпілтіп тастады. Болашақ мамандарды сертификаттау тұңғыш рет орын алған шара ретінде жоғары бағаланды. Архив қызметкерлерінің осындай ұтымды бастамасы қызу қолдау тапты. Болашақта осы бағытта жол картасын ұйымдастырудың жолдары қарастырылуда. Жүлдегерлерге сертификаттардан өзге бір мезетті шәкіртақы берілді. Ол белгілі архивтанушы Марат Хасаневтың туғанына 70 жыл толуына орайластырылды. Шәкіртақыларға демеуші - Хасанаевтар әулеті. Архив сонымен қатар элективті курстарды да ұсынды. Дәл осындай ғылыми семинар 2015 жылдың 7 желтоқсанында ҚР Орталық мемлекеттік архивң өкілдерімен өткізілді. Сол бас қосуда да бірқатар түйтілдердің шешімі табылған-ды. Заманауи талаптарға сәйкес мамандар даярлаудағы асқаралы міндеттерінің бірі аясында мәнді де маңызды пікір алысу орын алып, болашақта атқаратын істер анықталды.